擊壤歌
作者：柴元彪
朝代：宋

paragraphs: 擊壤歌，擊壤歌，仰觀俯察如吾何。
西海摩月鏡，東海弄日珠。
一聲長嘯天地老，請君聽我歌何如。
君不見丹溪牧羊兒，服苓餐松入金華。
又不見武陵捕魚者，艤舟綠岸訪桃花。
高人一去世運傾，或者附勢類饑鷹。
况是東方天未白，非雞之鳴蒼蠅聲。
朝集金張暮許史，蠛蠓鏡裏寄死生。
犀渠象弧諧時好，干將鏌鋣埋豐城。
失固不足悲，得亦不足驚。
秋花落後春花發，世間何物無枯榮。
十年漂泊到如今，一窮殆盡猿投林。
平生舒卷雲無心，儀舌縱存甘喑喑。
噫吁嘻！豪豬靴，青兕裘，一談笑頃即封侯。
後魚纔得泣前魚，予之非恩奪非讎。
眼前富貴須年少，吾將老矣行且休。
休休休，俯視八尺軀，滄海渺一粟。
憶昔垂九齡，牽衣覓李栗。
回頭華髮何蕭蕭，百年光陰如轉燭。
乃歌曰：不編茅兮住白雲，不脫蓑兮卧黄犢。
仰天拊缶兮呼烏烏，手持鴟夷兮薦醽醁。
乃賡載歌曰：招夷齊兮採薇，拉園綺兮茹芝。
折簡子陵兮羊裘披，移文靈均兮佩瓊枝。
敢問諸君若處廟廊時，食前方丈、侍妾數百得志爲之而弗爲。